Title: ประกาศกรมการค้าต่างประเทศ เรื่อง เปิดการไต่สวนการทุ่มตลาดสินค้าโซเดียมไตรโพลิฟอสเฟตหรือโซเดียมไตรฟอสเฟตที่มีแหล่งกำเนิดจากสาธารณรัฐประชาชนจีน พ.ศ. 2551

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
เปิดการไต่สวนการทุ่มตลาดสินค้าโซเดียมไตรโพลิฟอสเฟตหรือโซเดียมไตรฟอสเฟต
ที่มีแหล่งกำเนิดจากสาธารณรัฐประชาชนจีน
พ.ศ.
๒๕๕๑[๑]

ด้วยคณะกรรมการพิจารณาการทุ่มตลาดและการอุดหนุนตามพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ ได้มีคำวินิจฉัย เมื่อวันที่ ๑๖ พฤษภาคม พ.ศ. ๒๕๕๑ ว่า คำขอของบริษัท
อดิตยา เบอร์ล่า เคมีคัลส์ (ประเทศไทย) จำกัด
ซึ่งมีสถานะเป็นอุตสาหกรรมภายในตามมาตรา ๓๓
ของพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒
ที่ยื่นขอให้พิจารณาตอบโต้การทุ่มตลาดสินค้าโซเดียมไตรโพลิฟอสเฟตหรือโซเดียมไตรฟอสเฟตที่มีแหล่งกำเนิดจากสาธารณรัฐประชาชนจีนมีพยานหลักฐานที่แสดงให้เห็นได้ว่าคำขอมีมูลเกี่ยวกับการทุ่มตลาดและความเสียหาย
จึงเห็นควรให้เปิดการไต่สวน

อาศัยอำนาจตามความในมาตรา
๓๗ และมาตรา ๓๙
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ กรมการค้าต่างประเทศจึงออกประกาศเปิดการไต่สวนการทุ่มตลาดไว้ ดังต่อไปนี้

ข้อ ๑ 
สินค้าที่ถูกพิจารณา คือ
โซเดียมไตรโพลิฟอสเฟตหรือโซเดียมไตรฟอสเฟตพิกัดอัตราศุลกากรประเภทย่อยที่
๒๘๓๕.๓๑๐๐.๐๐๐ ที่มีแหล่งกำเนิดจากสาธารณรัฐประชาชนจีน

ข้อ ๒ 
การพิจารณาการทุ่มตลาดและความเสียหาย
คณะกรรมการพิจารณาการทุ่มตลาดและการอุดหนุนพิจารณาเห็นว่า คำขอของบริษัท อดิตยา
เบอร์ล่า เคมีคัลส์ (ประเทศไทย) จำกัด มีหลักฐานแสดงให้เห็นว่าการส่งสินค้าที่ถูกพิจารณาดังกล่าวเข้ามาในประเทศไทยมีการทุ่มตลาดและก่อให้เกิดความเสียหาย
โดยมีข้อเท็จจริงโดยสังเขป ดังนี้
๒.๑
การทุ่มตลาด สินค้าที่ถูกพิจารณาจากสาธารณรัฐประชาชนจีน ทุ่มตลาดในอัตราร้อยละ
๓๑.๔๒ ของราคา ซี.ไอ.เอฟ.
๒.๒
ความเสียหาย อุตสาหกรรมภายในได้รับความเสียหายอย่างสำคัญจากการนำเข้าสินค้าที่ถูกพิจารณา
โดย
(๑) ปริมาณการนำเข้าสินค้าที่ถูกพิจารณาจากสาธารณรัฐประชาชนจีนเพิ่มสูงขึ้น
(๒)
การนำเข้าสินค้าที่ถูกพิจารณามีผลกระทบต่อราคาขายในประเทศและมีผลกระทบต่อผลการดำเนินการของอุตสาหกรรมภายใน

ข้อ ๓ 
กระบวนการไต่สวน
กรมการค้าต่างประเทศจะจัดส่งแบบสอบถามไปให้ผู้มีส่วนได้เสียเพื่อตอบข้อมูลประกอบการไต่สวน
ทั้งนี้ ผู้ผลิตและผู้ส่งออกจากต่างประเทศที่ไม่ได้รับแบบสอบถาม
แต่ประสงค์จะขอตอบแบบสอบถามเพื่อเข้าร่วมในการไต่สวนครั้งนี้
สามารถแจ้งความจำนงเป็นหนังสือต่อกรมการค้าต่างประเทศเพื่อขอรับแบบสอบถามภายในสิบห้าวันนับแต่วันที่ประกาศนี้ประกาศในราชกิจจานุเบกษา

ข้อ ๔ 
การเสนอข้อเท็จจริงและความเห็น
ให้ผู้มีส่วนได้เสียเสนอข้อเท็จจริงและความเห็นเป็นหนังสือ
หรือแจ้งความจำนงขอแถลงการณ์ด้วยวาจาประกอบการไต่สวนการทุ่มตลาดและความเสียหายเป็นหนังสือต่อกรมการค้าต่างประเทศภายในสามสิบวันนับแต่วันที่ประกาศนี้ประกาศในราชกิจจานุเบกษา

ข้อ ๕ 
การขอทราบข้อมูลการเปิดการไต่สวน
ผู้ใดประสงค์ขอทราบข้อมูลข่าวสารเกี่ยวกับการเปิดการไต่สวนให้ยื่นคำขอได้ที่สำนักตอบโต้การทุ่มตลาด
กรมการค้าต่างประเทศ เลขที่ ๔๔/๑๐๐ ถนนนนทบุรี ๑ อำเภอเมือง จังหวัดนนทบุรี
รหัสไปรษณีย์ ๑๑๐๐๐ หมายเลขโทรศัพท์ ๐ ๒๕๔๗ ๕๐๘๐  ๒ หมายเลขโทรสาร ๐ ๒๕๔๗ ๔๗๔๑
ทั้งนี้ ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์
เรื่อง การตอบโต้การทุ่มตลาดและการอุดหนุน (ฉบับที่ ๖) พ.ศ. ๒๕๔๔

ประกาศ ณ วันที่ ๒๑
พฤษภาคม พ.ศ. ๒๕๕๑
อภิรดี  ตันตราภรณ์
อธิบดีกรมการค้าต่างประเทศ

วิภา/ผู้จัดทำ
๗ กันยายน ๒๕๕๔

[๑]
ราชกิจจานุเบกษา เล่ม ๑๒๕/ตอนพิเศษ ๘๖ ง/หน้า ๓๐/๒๓ พฤษภาคม ๒๕๕๑